

[bookmark: _GoBack]ДО
МИНИСТЕРСКИЯ СЪВЕТ НА
РЕПУБЛИКА БЪЛГАРИЯ


Д  О  К  Л  А  Д
от
ПЕТЪР ДИЛОВ
МИНИСТЪР НА ИКОНОМИКАТА И ИНДУСТРИЯТА

ОТНОСНО: Проект на Постановление на Министерския съвет за приемане на Списък на продуктите, свързани с отбраната, и на Списък на изделията и технологиите с двойна употреба, които подлежат на контрол при внос 


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ДАМИ И ГОСПОДА МИНИСТРИ,

На основание на чл. 31, ал.2 от Устройствения правилник на Министерския съвет и на неговата администрация, предлагам на Вашето внимание проект на Постановление на Министерския съвет за приемане на Списък на продуктите, свързани с отбраната, и на Списък на изделията и технологиите с двойна употреба, които подлежат на  контрол при внос. Списъците се приемат на основание на чл. 2, ал. 1 от Закона за експортния контрол на продукти, свързани с отбраната, и на изделия и технологии с двойна употреба (в сила от 30.06.2012 г., посл. изм. и доп. ДВ. бр. 41 от 10.05.2024 г.)
Предлаганият на Вашето внимание проект на Списък на продуктите, свързани с отбраната е изготвен в изпълнение на чл. 12 на Общата позиция 2008/944/ОВППС на Съвета на ЕС, определяща общи правила за режим на контрол върху износа на военни технологии и оборудване и е идентичен с публикуваната през 2025 г. Делегирана Директива (ЕС) 2025/290 на Комисията от 4 октомври 2024 година за изменение на Директива 2009/43/ЕО на Европейския парламент и на Съвета по отношение на актуализирането на списъка на свързаните с отбраната продукти в съответствие с актуализирания Общ списък на оръжията на Европейския съюз от 19 февруари 2024 г. (ОВ, L 2025/290, 21.02.2025). Общият списък на оръжията на ЕС служи за основа при приемането на националните списъци на контролираното военно оборудване и технологии на държавите членки и съответства на приложното поле на Директива 2009/43/ЕО на Европейския парламент и на Съвета от 6 май 2009 г. за опростяване на реда и условията за трансфер на продукти, свързани с отбраната, вътре в Общността (ОВ, L 146/1 от 10.06.2009 г.).
В областта на контрола на износа на изделия и технологии с двойна употреба държавите членки на ЕС прилагат Регламент (ЕС) № 2021/821 на Европейския Парламент и на Съвета от 20 май 2021 година за въвеждане на режим на Съюза за контрол на износа, брокерската дейност, техническата помощ, транзита и трансфера на изделия с двойна употреба. 
По отношение на вноса на изделия и технологии с двойна употреба, всяка държава членка на ЕС може да въведе мерки по контрола на национално ниво. Законът за експортния контрол на продукти, свързани с отбраната, и на изделия и технологии с двойна употреба въвежда регистрационен режим по отношение на вноса на т. нар. „чувствителни” изделия и технологии с двойна употреба. 
В Списъка на изделията и технологиите, които подлежат на контрол при внос са отразени приетите промени в съответните списъци на международните режими за експортен контрол. 
Списъкът на продуктите, свързани с отбраната и Списъкът на изделията и технологиите с двойна употреба, които подлежат на контрол при внос е необходимо да се актуализират, с цел да се осигури изпълнение на поетите от страната ни международни задължения. Практика в ЕС и в националните законодателства на държавите членки е да се публикуват пълните списъци на продуктите, свързани с отбраната и на изделията и технологиите с двойна употреба, които се контролират на национално ниво, а не само направените изменения и допълнения, с цел избягване на непълното изписване на контролираните изделия и неправилното тълкуване на свързаните с тях текстове, както от бизнеса така и от страна на контролните органи.   
На основание на чл. 2 на Делегирана Директива (ЕС) 2025/290 на Комисията от 4 октомври 2024 година за изменение на Директива 2009/43/ЕО на Европейския парламент и на Съвета по отношение на актуализирането на списъка на свързаните с отбраната продукти в съответствие с актуализирания Общ списък на оръжията на Европейския съюз от 19 февруари 2024 г. е изготвена справка за съответствие с европейското право.
Предложеният проект на акт няма да доведе до въздействие върху държавния бюджет, поради което е приложена финансова обосновка съгласно Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.
За изпълнението на проекта на акт не са необходими допълнителни разходи/трансфери/други плащания по бюджета на Министерството на икономиката и индустрията.
Проектът на Постановление на Министерския съвет за приемане на Списък на продуктите, свързани с отбраната, и на Списък на изделията и технологиите с двойна употреба, които подлежат на контрол при внос е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените бележки и предложения са отразени, съгласно приложената справка.
По проекта на нормативен акт е извършена предварителна частична оценка на въздействието по чл. 20, ал. 2 от Закона за нормативните актове. Оценката е съгласувана с дирекция „Модернизация на администрацията“ в Администрацията на Министерския съвет на 05.03.2025 г. в съответствие с чл. 30б, от Устройствения правилник на Министерския съвет и на неговата администрация.
        Проектът на нормативен акт беше публикуван на интернет страницата на Министерството на икономиката и индустрията и на Портала за обществени консултации, съгласно изискванията на разпоредбите на чл. 26 от Закона за нормативните актове и чл. 85 от Устройствения правилник на Министерския съвет и на неговата администрация, като на заинтересованите лица беше предоставен срок от 30 дни за становища, предложения и възражения, като целесъобразните бележки и предложения са отразени.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ДАМИ И ГОСПОДА МИНИСТРИ,

С оглед изложеното и нa основание чл. 2, ал. 1 от Закона за експортния контрол на продукти, свързани с отбраната, и на изделия и технологии с двойна употреба и чл. 8, ал. 2 от Устройствения правилник на Министерския съвет и на неговата администрация, предлагам да бъде приет приложения проект на Постановление на Министерския съвет за приемане на Списък на продуктите, свързани с отбраната, и на Списък на изделията и технологиите с двойна употреба, които подлежат на  контрол при внос.

ПРИЛОЖЕНИЯ:
1. Проект на Постановление на Министерския съвет;
2. Списък на продуктите, свързани с отбраната – Приложение № 1;
3. Списък на изделията и технологиите с двойна употреба, които подлежат на контрол при внос – Приложение № 2;
4. Таблица за съответствие с европейското право;
5. Финансова обосновка;
6. Справка за отразените становища по чл. 32 от УПМСНА;
7. Становище на Работна група 1 „Свободно движение на стоки“;
8. Оценка на въздействието;
9. Проект за съобщение за средствата за масово осведомяване;

